חזרת סינוואר לקדמת הבמה - אפשרות להתלקחות - המרכז הירושלמי לענייני ציבור ומדינה
חזרת סינוואר לקדמת הבמה – אפשרות להתלקחות
מנהיג חמאס ברצועת עזה שב לקדמת הבמה הפוליטית והתקשורתית לאחר היעלמות מסתורית של כמה שבועות • שובו מחדש של יחיא סינוואר העומד בראש הזרוע הצבאית מעיד כי הוא איננו חושש כי יחוסל וכי חמאס השלים את היערכותו לאפשרות של סבב לחימה נוסף נגד ישראל
בליל ה-29 באוגוסט כינס יחיא סינוואר,מנהיג חמאס ברצועה, 12 עיתונאים ופרשנים ברצועת עזה כדי לתדרך אותם’ במשך כ-5 שעות על המגעים בקהיר להשגת הסכם רגיעה עם ישראל והסכם פיוס בין חמאס לפת"ח.
ברצועת עזה הופצו שמועות כי סינוואר התנגד להסכם הרגיעה עם ישראל וכי הוא ירד למחתרת בכדי לתכנן יחד עם מוחמד דף, המפקד העליון של הזרוע הצבאית "עז א-דין אלקסאם", את סבב הלחימה הבא עם ישראל.
סינוואר הינו אבי רעיון הפיוס בין פת"ח לחמאס ביחד עם המודיעין המצרי. כשנכשלו מאמצי הפיוס לפני כמה חודשים, הוא הוריד פרופיל באופן רציני, עד אז היה נפגש בפומבי באופן קבוע עם נציגי הפלגים ברצועה, עם נציגי המגזר האזרחי ועם נציגי התקשורת.
בהדרגה הוא הפחית את הופעותיו הפומביות למינימום, בתחילת קמפיין "צעדת השיבה" הוא נהג להופיע בימי שישי בגדר הגבול של רצועת עזה כדי לעודד את המפגינים, אך אח"כ נעלם לחלוטין. לפני כחודש ימים הוא שבר את ידו, גורמים בחמאס טוענים כי הדבר קרה כתוצאה מתאונת דרכים, הוא קיבל טיפל רפואי וידו הושמה בגבס.
גם הוא עצמו התעלם מהנושא בתדרוך שהעניק לאמצעי התקשורת ברצועה. כמובן שאף עיתונאי עזתי לא העז לשאול אותו על כך.
סינוואר סיפר כי יחסיו עם הגנרל מאג'ד פרג', ראש המודיעין הכללי הפלסטיני, הם "טובים", אך לטענתו יש גורמים שרוצים לטרפד את הפיוס. הוא האשים את המודיעין הפלסטיני בניסיון להתנקש בחייו.
גורמים בחמאס אומרים כי בדבריו כיוון אל קולונל בהאא' בעלושה, בכיר במנגנון המודיעין הכללי ברמאללה. בעלושה הוא במקורו מהעיר עזה,ממקורביו של מוחמד דחלאן, אשר נאלץ לעזוב את הרצועה ב-2007 לאחר ש-3 ילדיו הקטנים נורו למוות ע"י אנשי חמאס בעת שנסעו לבית הספר.
בחמאס מנסים לטשטש את הסיבה האמיתית להיעלמותו הממושכת של יחיא סינוואר, גורמים בחמאס טוענים כי בתנועה יש חלוקת תפקידים ברורה וכי "מועצת השורא"(המועצה המייעצת) של התנועה משתדלת להפנות מעת לעת את הזרקורים לדמויות נוספות בהנהגה. מסיבה זו מונה צאלח אלעארורי, סגן יו"ר הלשכה המדינית לתפקיד ראש המשלחת לשיחות בקהיר וסינוואר נשאר מאחור ברצועה.
"אם יחיא סינוואר יהיה בסכנה זה ישפיע באופן ניכר על מבנה הנהגת חמאס" היא טענה.
לאחר הבחירות הפנימיות בחמאס עבר מרכז קבלת ההחלטות של הארגון מדוחא שבקטאר לרצועת עזה,לכן יש ליחיא סינוואר יתרון על צאלח אלעארורי שמוצאו מאזור רמאללה. יחיא סינוואר שולט גם על הזרוע הצבאית ברצועה שהיא המחזיקה בנשק הכבד של חמאס.
ייתכן גם שהוא קיבל מישראל חסינות מפני חיסול בדיוק, כפי שקיבלו סגן יו"ר הלשכה המדינית צלאח אלעארורי וחברי הלשכה המדינית של חמאס בחו"ל שהגיעו באופן חריג ממצרים לרצועת עזה להתייעצויות בנושא הרגיעה.